**Justinas Lunskis tapo „iToDEV“ direktoriumi**

19 metų informacinių technologijų rinkoje veikianti bendrovė „iToDEV“ praneša apie vadovybės pokyčius. Įmonės direktoriaus pareigas pradėjo eiti Justinas Lunskis, pastaruoju metu vadovavęs Projektų vadovų skyriui. „iToDEV“ įkūrėjas ir pagrindinis akcininkas Paulius Lazauskas, atsitraukęs nuo kasdienio vadovavimo įmonei, visą dėmesį skirs strateginei įmonių grupės plėtrai bei naujų produktų vystymui.

„Neabejojame, kad būsimasis dešimtmetis priklauso dirbtinio intelekto sprendimams. Atsižvelgdami į jų svarbą įmonės ateičiai, siekiame ne tik toliau teikti aukštos kokybės paslaugas esamiems klientams, bet ir investuoti į naujus unikalius produktus bei dirbtinio intelekto inovacijas, kurios leistų mums išsiskirti rinkoje“, – kalba „iToDEV“ direktorius J. Lunskis.

„Džiaugiuosi, ką pavyko sukurti per šiuos metus – įmonę su savita kultūra, vertybėmis bei stipria profesionalų komanda. Dirbtinio intelekto banga IT paslaugų sektoriuje atveria precedento neturinčias galimybes įmonės ateičiai, ir mes negalime jų praleisti“, – pabrėžia P. Lazauskas.

P. Lazausko dėmesio centre bus „iToGroup“ įmonių ekosistemos augimas: „Atlassian“ sprendimų tiekėjas „TeamBit“, skaitmeninių dokumentų platforma „Sign on Tab“ bei logistikos sektoriui skirtas elektroninių važtaraščių sprendimas „CargoSign“. Taip pat ypatingas dėmesys bus skiriamas medicinos sektoriaus inovacijoms: bendrovė kuria inovatyvius dirbtinio intelekto sprendimus, kurie padės gydytojams mažinti administracinę naštą ir gerins ligų diagnostiką.

J. Lunskis prie „iToDEV“ prisijungė prieš 6 metus. Per šį laiką jis kuravo įvairius projektus, o pastaruosius dvejus metus vadovavo „iToDEV“ Projektų vadovų skyriui.

**Apie „iToDEV“**

„iToDEV“, įeinanti į „iToGroup“ įmonių grupę, jau 19 metų kuria IT sprendimus didelėms Lietuvos ir tarptautinėms įmonėms. Bendrovė specializuojasi el. prekybos, telekomunikacijų, logistikos ir medicinos sektoriuose. 2024 m. įmonės pajamos siekė 2,83 mln. eurų, komandą sudaro daugiau nei 40 specialistų. Tarp ilgamečių bendrovės klientų – „Maxima“, „Tele2“, „Bunasta“ ir kitos Lietuvos ir užsienio įmonės.

**Kontaktai žiniasklaidai:**

Justinas Lunskis

El. paštas justinas.l@ito.lt

Tel. +370 631 00368